PMIndiaData/PMIndiaSum huggingface dataset:
प्रधानमंत्री वाराणसी स्थित गैर सरकारी संगठनों के प्रतिनिधियों से कल करेंगे वार्ता

कोरोना महामारी के दृष्टिगत लगाए गए लॉकडाउन के दौरान वाराणसी के निवासियों तथा सामाजिक संस्थाओं द्वारा कठिन परिस्थितियों में जिला प्रशासन के माध्यम से तथा स्वयं के प्रयासों से ये सुनिश्चित किया गया कि सभी जरूरतमंदों को समय पर भोजन उपलब्ध हो। प्रधानमंत्री जी ऐसी संस्थाओं एवं उनके प्रतिनिधियों से वीडियो कांफ्रेंस के द्वारा कल वार्ता कर उनके अनुभव तथा उनके द्वारा लॉकडाउन के दौरान किये गए विभिन्न सामाजिक कार्यों को चर्चा द्वारा देश के सामने रखेंगे। लॉकडाउन की सम्पूर्ण अवधि के दौरान वाराणसी में अलग अलग क्षेत्र से संबंधित सौ से अधिक संस्थाओं द्वारा जिला प्रशासन की फ़ूड सेल के माध्यम से तथा व्यक्तिगत रूप से करीब 20 लाख फ़ूड पैकेट्स तथा 2 लाख सूखे राशन किट्स का वितरण किया गया। इन संस्थाओं द्वारा भोजन वितरण के अलावा सैनिटाइजर/मास्क वितरण इत्यादि कार्य भी महामारी की रोकथाम हेतु किये गए। ज़िला प्रशासन द्वारा इन सभी को ‘कोरोना वारियर्स’ के रूप में सम्मानित भी किया गया है। इन संस्थाओं में चिकित्सा, धार्मिक, शिक्षा, सामाजिक, होटल/सामाजिक क्लब तथा व्यावसायिक क्षेत्र से संबंधित संस्थाएं शामिल हैं।
प्रधानमंत्री ने तमिलनाडू में तूफान के कारण हुए जानमाल के नुकसान पर शोक व्यक्त किया

प्रधानमंत्री श्री नरेन्द्र मोदी ने तमिलनाडू में तूफान के कारण हुए जानमाल के नुकसान पर शोक व्यक्त किया है। प्रधानमंत्री ने कहा,“तमिलनाडू के कुछ हिस्सों में तूफान की स्थिति के कारण जिन लोगों की जानें गई हैं, उनके परिवारजनों के साथ मेरी सहानुभूति है। मैं घायलों के शीघ्र स्वस्थ हो जाने की प्रार्थना करता हूँ। तूफान के बाद सभी संभव सहायता उपलब्ध कराने की दिशा में अधिकारीगण कार्य कर रहे हैं। मैने राज्य में तूफान की स्थिति से उत्पन्न हालात के संबंध में तमिलनाडू के मुख्यमंत्री श्री थिरू एडाप्पडी के. पलानीस्वामी से बात की है मैने उन्हें सभी संभव सहायता उपलब्ध कराने का भरोसा दिलाया। मैं तमिलनाडू के लोगों की सुरक्षा एवं कल्याण की कामना करता हूं।”
प्रधानमंत्री ने गणतंत्र दिवस के अवसर पर देशवासियों को शुभकामनाएं दीं

प्रधानमंत्री श्री नरेन्द्र मोदी ने देश के 72 वें गणतंत्र दिवस के अवसर पर देशवासियों को शुभकामनाएं दी हैं। प्रधानमंत्री ने एक ट्वीट में कहा, 'देशवासियों को गणतंत्र दिवस की ढेरों शुभकामनाएं। जय हिंद! भारत के सभी लोगों को गणतंत्र दिवस की शुभकामनाएं। जय हिन्द!" एमजी/ एएम/ केजे
वाइब्रेंट गुजरात सम्‍मेलन -10 जनवरी 2015, के अवसर पर प्रधानमंत्री की द्विपक्षीय बैठके

प्रधानमंत्री श्री नरेन्‍द्र मोदी ने वाइब्रेंट गुजरात सम्‍मेलन के अवसर पर गांधीनगर में भूटान के प्रधानमंत्री श्री त्‍शेरिंग तोब्‍गे से मुलाकात की। दोनों नेताओं ने असम में हाल की हिंसक घटनाओं के मद्देनजर सुरक्षा सहयोग पर चर्चा की। प्रधानमंत्री ने सीमा क्षेत्रों में गहन सतर्कता और सही समय पर सूचना प्रदान करने के भूटान के प्रयासों की सराहना की। पनबिजली क्षेत्र में सहयोग पर भी विचार-विमर्श किया गया। भारत की सहायता से चलने वाली कुल 10 पनबिजली परियोजनाओं की सम्मिलित क्षमता 2022-23 तक 6400 मेगावॉट से ज्‍यादा होगी। ब्रिटेन के व्‍यापार एवं निवेश मंत्री लॉर्ड इयान लिविंगस्‍टोन के साथ अपनी बैठक में प्रधानमंत्री ने वाइब्रेंट गुजरात सम्‍मेलन के लिए भागीदार देश के नाते ब्रिटेन की ओर से प्रदान किये गये सहयोग की सराहना की। दोनों पक्षों ने शिक्षा, विज्ञान एवं प्रौद्योगिकी जैसे क्षेत्रों में सहयोग बढ़ाने की इच्‍छा व्‍यक्‍त की। प्रधानमंत्री ने विशेषकर दूरसंचार, रक्षा, रेलवे और अन्‍य विनिर्माण क्षेत्रों में ब्रिटेन से निवेश आमंत्रित किया। पेरिस में हाल के हमलों के मद्देनजर आतंकवाद-निरोधी सहयोग पर भी विचार-विमर्श किया गया। प्रधानमंत्री ने ऑस्‍ट्रेलिया के व्‍यापार मंत्री श्री एंड्रयू रॉब और न्‍यू साउथ वेल्‍स के प्रिमियर माइक बेयर्ड से मुलाकात की। इस दौरान मुख्‍य रूप से व्‍यापार और आतंकवाद-निरोधी सहयोग पर चर्चा हुई। व्‍यापक आर्थिक सहयोग समझौता (सीईसीए) पर भी विचार विमर्श किया गया। सिंगापुर के व्‍यापार और उद्योग उपमंत्री (सेकेंड मिनिस्‍टर) श्री एस. ईश्‍वरन के साथ बैठक में प्रधानमंत्री ने वाइब्रेंट गुजरात में सिंगापुर के भागीदार देश के रूप में भाग लेने पर प्रसन्‍नता व्‍यक्‍त की। प्रधानमंत्री ने कहा कि वे सिंगापुर के राष्‍ट्रपति श्री टोनी टेन की अगले महीने होने वाली भारत यात्रा की प्रतीक्षा कर रहे हैं। दोनों पक्षों ने स्‍मार्ट सिटीज, शहरी नियोजन, जल प्रबंधन एवं कौशल विकास जैसे क्षेत्रों में सहयोग पर चर्चा की। प्रधानमंत्री ने पोलैंड के उप प्रधानमंत्री श्री हानुस्‍ज पिकोसिंस्‍की की प्रथम भारत यात्रा के अवसर पर उनका स्‍वागत किया। दोनों पक्षों ने खनन क्षेत्र में सहयोग तथा मेक इन इंडिया विज़न के अंग के रूप में रक्षा विनिर्माण में सहयोग पर चर्चा की। प्रधानमंत्री ने जापान के अर्थव्‍यवस्‍था, व्‍यापार एवं उद्योग मंत्री श्री योसुक ताकागी से मुलाकात की। दोनों पक्षों ने भारत में जापान का निवेश दोगुना करने के संबंध में प्रधानमंत्री श्री मोदी और जापान के प्रधानमंत्री श्री आबे के बीच हुए समझौते के त्‍वरित कार्यान्‍वयन पर सहमति व्‍यक्‍त की।
प्रधानमंत्री ने मैसुरु दशहरा उत्सव के दृश्य साझा किए

प्रधानमंत्री श्री नरेन्द्र मोदी ने मैसुरु दशहरा उत्सव के दृश्य साझा किए हैं और मैसूर के लोगों की अपनी संस्कृति और विरासत को सुंदर तरीके से संरक्षित करने की प्रतिबद्धता की सराहना की है। प्रधानमंत्री ने 2022 योग दिवस के अवसर पर मैसुरु अपनी सबसे हाल की यात्रा की स्मृतियों के बारे में बताया। एक नागरिक के ट्वीट का हवाला देते हुए प्रधानमंत्री ने एक ट्वीट में कहा; “मैसुरु दशहरा शानदार है। मैं मैसूर के लोगों की उनकी संस्कृति और विरासत को इतनी खूबसूरती से संरक्षित करने के लिए सराहना करता हूं। मेरे पास अपनी मैसुरु यात्रा की यादें हैं, जो सबसे हाल ही में 2022 योग दिवस के दौरान हुई थी।”
मंत्रिमंडल ने भारत और ब्राजील के बीच निवेश सहयोग और सुविधा संधि को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने ‘भारत और ब्राजील के बीच निवेश सहयोग और सुविधा संधि’ (इसमें इसके पश्‍चात, आईसीएफटी) पर हस्‍ताक्षर करने और उसका अनुसमर्थन करने के लिए अपना अनुमोदन प्रदान कर दिया है। इस संधि से दोनों देशों के बीच निवेश प्रवाह बढ़ने की संभावना है। भारत और ब्राजील के बीच आईसीएफटी से ब्राजील के निवेशकों को भारत में और भारतीय निवेशकों को ब्राजील में समुचित सुविधा प्राप्‍त होगी। इससे सुविधा स्‍तर में वृद्धि होने और स्‍तरीय कार्य क्षेत्र के यकीन दिलाने और निवेश सुविधा संबंधी सभी मामलों में भेदभाव न करने से निवेशकों को भरोसा बढ़ेगा, जिससे निवेशकों को निवेश का उत्‍प्रेरक माहौल प्राप्‍त होगा। इससे भारत को ब्राजील के सभी निवेशकों के लिए एक अधिमान्‍य विदेशी प्रत्‍यक्ष निवेश (एफडीआई) गंतव्‍य के रूप में प्रस्‍तुत करने में मदद मिलेगी।
मेघालय के 50वें स्थापना दिवस पर प्रधानमंत्री का संबोधन

“मेघालय ने प्रकृति और प्रगति का, संरक्षण और पर्यावरण-स्थायित्व का संदेश दुनिया को दिया है” “मेघालय प्रतिभाशाली कलाकारों से भरा हुआ है और शिलांग चैंबर क्वायर इसे नई ऊंचाइयों पर ले गया है” “मेघालय की समृद्ध खेल संस्कृति से देश को बहुत उम्मीदें हैं” “मेघालय की बहनों ने बांस-बुनाई की कला को पुनर्जीवित किया है और राज्य के मेहनती किसान जैविक राज्य के रूप में मेघालय की पहचान को मजबूत कर रहे हैं” प्रधानमंत्री श्री नरेन्द्र मोदी ने मेघालय के 50वें स्थापना दिवस पर मेघालय के लोगों को बधाई दी है। उन्होंने उन सभी को श्रद्धांजलि दी, जिन्होंने राज्य की स्थापना और विकास में योगदान दिया है। इस अवसर पर उन्होंने प्रधानमंत्री बनने के बाद उत्तर-पूर्व परिषद की बैठक में भाग लेने के लिए शिलांग की अपनी यात्रा को याद किया। 3-4 दशकों के अंतराल के बाद किसी भी प्रधानमंत्री द्वारा राज्य की यह पहली यात्रा थी। उन्होंने प्रकृति से जुड़े लोगों के रूप में अपनी पहचान को और मजबूत करने के लिए राज्य के लोगों की सराहना की। श्री मोदी ने कहा, “मेघालय ने प्रकृति, प्रगति, संरक्षण और पर्यावरण-स्थायित्व का संदेश दुनिया को दिया है।” ‘सीटी बजाते गांव’ और हर गांव में गायन की परंपराओं का जिक्र करते हुए प्रधानमंत्री ने कला और संगीत के क्षेत्र में राज्य के योगदान की सराहना की। उन्होंने कहा कि यह भूमि प्रतिभाशाली कलाकारों से भरी हुई है और शिलांग चैंबर क्वायरइसे नई ऊंचाइयों पर ले गया है। उन्होंने कहा कि मेघालय की समृद्ध खेल संस्कृति से देश को बहुत उम्मीदें हैं। प्रधानमंत्री ने जैविक खेती के क्षेत्र में राज्य की बढ़ती प्रसिद्धि को भी रेखांकित किया। उन्होंने कहा, “मेघालय की बहनों ने बांस-बुनाई की कला को पुनर्जीवित किया है और राज्य के मेहनती किसान जैविक राज्य के रूप में मेघालय की पहचान को मजबूत कर रहे हैं।” प्रधानमंत्री ने बेहतर सड़क, रेल और हवाई कनेक्टिविटी के लिए सरकार की प्रतिबद्धता दोहराई। उन्होंने कहा कि राज्य के जैविक उत्पादों के लिए नया घरेलू और वैश्विक बाजार सुनिश्चित करने के उपाय किए गए हैं। केंद्र की योजनाओं को लोगों तक पहुंचाने के लिए राज्य सरकार हर संभव प्रयास कर रही है। पीएम ग्रामीण सड़क योजना और राष्ट्रीय आजीविका मिशन जैसी योजनाओं से मेघालय को लाभ हुआ है। जल जीवन मिशन द्वारा 2019 के सिर्फ 1 प्रतिशत घरों से आज 33 प्रतिशत घरों में पाइप से पानी पहुँचाया गया है। प्रधानमंत्री ने कहा कि मेघालय, वैक्सीन वितरण के लिए ड्रोन का उपयोग करने वाले पहले राज्यों में से एक है। अंत में, प्रधानमंत्री ने मेघालय के लोगों को पर्यटन और जैविक उत्पादों के अलावा नए क्षेत्रों को विकसित करने के लिए अपने निरंतर समर्थन और दृढ़ संकल्प का आश्वासन दिया।
प्रधानमंत्री ने गुजरात के वडोदरा में सड़क दुर्घटना में हुई लोगों की मौत पर शोक व्यक्त किया

प्रधानमंत्री श्री नरेन्‍द्र मोदी ने गुजरात के वडोदरा में सड़क दुर्घटना में हुई लोगों की मौत पर गहरा दुःख और शोक व्‍यक्‍त किया है। प्रधानमंत्री ने प्रत्येक मृतक के परिजन को दो लाख रुपये रुपये की अनुग्रह राशि देने की घोषणा भी की। घायलों को 50 हजार रुपये दिए जायेंगे। प्रधानमंत्री कार्यालय ने ट्वीट किया; “वडोदरा जिले में एक सड़क दुर्घटना में हुई लोगों की मौत से दुःखी हूं। मेरी संवेदनाएं शोक संतप्त परिवारों के साथ हैं। मैं घायलों के शीघ्र स्वस्थ होने की कामना करता हूं। प्रत्येक मृतक के परिजन को पीएमएनआरएफ से दो लाख रुपये दिए जायेंगे। घायलों को 50,000 रुपये दिए जायेंगे।”
प्रधानमंत्री श्री मोदी ने पूर्व प्रधानमंत्री श्री राजीव गांधी को उनकी पुण्यतिथि पर श्रद्धांजलि अर्पित की

प्रधानमंत्री श्री नरेन्द्र मोदी ने पूर्व प्रधानमंत्री श्री राजीव गांधी को उनकी पुण्यतिथि पर श्रद्धांजलि अर्पित की है। एक ट्वीट में प्रधानमंत्री ने कहा हैः “मैं हमारे पूर्व प्रधानमंत्री श्री राजीव गांधी को उनकी पुण्यतिथि पर श्रद्धांजलि अर्पित करता हूं।”
प्रधानमंत्री ने सामाजिक कार्यकर्ता पूर्णिमाबेन पकवासा के निधन पर शोक जताया

प्रधानमंत्री श्री नरेन्द्र मोदी ने सामाजिक कार्यकर्ता श्रीमति पूर्णिमाबेन पकवासा के निधन पर शोक जताया है। प्रधानमंत्री ने कहा, ‘पूर्णिमाबेन पकवासा के निधन की खबर सुनकर दुखी हूं। वह एक अभूतपूर्व व्यक्तित्व की महिला थीं, जिन्होंने आदिवासी लड़कियों की शिक्षा के लिए असाधारण काम किया। पूर्णिमाबेन ने जीवन का लंबा सफर तय किया, वह 103 वर्ष की अवस्था में हमें छोड़कर गई हैं। सापूतारा यात्रा के दौरान उनसे हुई बातचीत याद आ रही है। दिवंगत पूर्णिमाबेन की बेटी सोनल मानसिंह से बात की और अपनी ओर से गहरी संवेदना प्रकट की।’
प्रधानमंत्री ने देशवासियों को बैसाखी के पावन अवसर पर बधाई दी

प्रधानमंत्री श्री नरेन्द्र मोदी ने देशवासियों को बैसाखी के पावन अवसर पर बधाई दी है। एक ट्वीट में प्रधानमंत्री ने लिखा हैः “सभी को बैसाखी की बधाइयां। मेरी प्रार्थना है कि यह त्योहार हमारे जीवन में हर्षोल्लास की भावना और सबके कुशलक्षेम को और बढ़ाये। सभी को सफलता और समृद्धि का वरदान मिले।”
प्रधानमंत्री ने बिहार दिवस के अवसर पर बिहारवासियों को शुभकामनाएं दी

प्रधानमंत्री श्री नरेन्द्र मोदी ने बिहार दिवस के अवसर पर बिहार वासियों को बधाई दी हैं। अपने संदेश में प्रधानमंत्री ने कहा, ” बिहार दिवस के अवसर पर बिहार की बहनों और भाइयों को हार्दिक शुभकामनाएं। ऐतिहासिक समय से ही देश की प्रगति में बिहार का योगदान अनुकरणीय और बहुमूल्य रहा है।”
प्रधानमंत्री ने आंध्र प्रदेश के स्थापना दिवस पर लोगों को बधाई दी

प्रधानमंत्री श्री नरेन्द्र मोदी ने आंध्र प्रदेश के स्थापना दिवस पर लोगों को शुभकामनाएं दी हैं। प्रधानमंत्री ने एक ट्वीट में कहा; "राज्य के स्थापना दिवस पर आंध्र प्रदेश की मेरी बहनों और भाइयों को बधाई। एपी के लोग अपने कौशल, दृढ़ संकल्प और लगन के लिए जाने जाते हैं। यही कारण है कि वे विभिन्न क्षेत्रों में सफल होते हैं। आंध्र प्रदेश के लोग हमेशा खुश, स्वस्थ और सफल रहें।" एमजी/एएम/जेके
सीईआरटी-इन भारत और सीईआरटी-ब्रिटेन के बीच समझौता ज्ञापन की जानकारी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने सीईआरटी-इन भारत और सीईआरटी-ब्रिटेन के बीच समझौता ज्ञापन की जानकारी दी। इस पर इंडियन कंप्यूटर इमर्जेंसी रिस्पॉन्स टीम(सीईआरटी-इन) और ब्रिटेन के मिनिस्ट्री ऑफ कैबिनेट ऑफिस ने 20 मई 2016 को हस्ताक्षर किए गए थे। इस समझौते से सुरक्षा संबंधी घटनाओं और उसे रोकने के उपायों को लेकर दोनों देशों के बीच आपसी सहयोग, ज्ञान का आदान प्रदान बढ़ेगा तथा अनुभव साझा किए जा सकेंगे। प्रधानमंत्री नवंबर 2015 में ब्रिटेन की यात्रा पर गए थे उस दौरान बातचीत में साइबर सुरक्षा एक मुख्य एजेंडा था। इस समझौता ज्ञापन से इसमें शामिल देश साइबर हमले को लेकर तकनीकी सूचना का आदान प्रदान करेंगे। साथ ही ये देश इससे संबंधित घटनाओं पर प्रतिक्रिया और इसके समाधान में सहयोग प्रदान करेंगे। इसके तहत साइबर हमलों को रोकने के लिए नीतियों का आदान प्रदान भी किया जा सकेगा। इस समझौता ज्ञापन से दोनों देशों के बीच साइबर सुरक्षा को मजबूत बनाया जा सकेगा। इस क्षेत्र में क्षमता बढ़ने से इनके रिश्तों में भी सुधार होगा। इससे पहले सीईआरटी-इन को लेकर सात देशों कोरिया, कनाडा, ऑस्ट्रेलिया, मलेशिया, सिंगापुर, जापान और उजबेस्किस्तान के साथ समझौता ज्ञापन पर हस्ताक्षर किए गए थे। विदेश मामलों के मंत्रालय ने इसी तरह के एक समझौते पर शंघाई कॉपरेशन ऑर्गेनाइजेशन के साथ हस्ताक्षर किया है।
आइए हम उत्साह बनाए रखें और अपने युवाओं को खेल के मैदान पर उपलब्धियां हासिल करने के लिए प्रेरित करें: प्रधानमंत्री

प्रधानमंत्री श्री नरेन्द्र मोदी ने कहा है कि आइए हम उत्साह बनाए रखें और अपने युवाओं को खेल के मैदान पर उपलब्धियां हासिल करने के लिए प्रेरित करें। दूरदर्शन न्यूज के एक ट्वीट के जवाब में प्रधानमंत्री ने कहा; "यह ट्वीट आपको खुशी प्रदान करेगा। आइए हम उत्साह बनाए रखें और अपने युवाओं को खेल के मैदान पर उपलब्धियां हासिल करने के लिए प्रेरित करें।"
प्रधानमंत्री ने तीन तलाक पर सर्वोच्‍च न्‍यायालय के फैसले का स्‍वागत किया

प्रधानमंत्री श्री नरेन्‍द्र मोदी ने तीन तलाक पर सर्वोच्‍च न्‍यायालय के फैसले का स्‍वागत किया है। इस फैसले को ऐतिहासिक बताते हुए, प्रधानमंत्री ने कहा कि इससे मुस्लिम महिलाओं को समानता का अधिकार मिलता है और यह महिला सशक्तिकरण की दिशा में एक प्रभावशाली उपाय है। प्रधानमंत्री ने कहा, ‘तीन तलाक पर माननीय सर्वोच्‍च न्‍यायालय का फैसला ऐतिहासिक है। इससे मुस्लिम महिलाओं को समानता का अधिकार मिलता है और यह महिला सशक्तिकरण की दिशा में एक प्रभावशाली उपाय है’।
प्रधानमंत्री ने कैप्‍टन जय नारायण प्रसाद निषाद के निधन पर शोक व्‍यक्‍त किया

प्रधानमंत्री श्री नरेन्‍द्र मोदी ने कैप्‍टन जय नारायण प्रसाद निषाद के निधन पर शोक व्‍यक्‍त किया है। प्रधानमंत्री ने कहा, ‘मैं कैप्‍टन जय नारायण प्रसाद निषाद जी के निधन से मर्माहत हूं। उन्‍होंने बड़ी लगन से राष्‍ट्र की सेवा की। बिहार की प्रगति के लिए कैप्‍टन निषाद द्वारा किए गए प्रयास अत्‍यंत उल्‍लेखनीय रहे हैं। गरीबों के सशक्‍तिकरण के लिए कैप्‍टन निषाद द्वारा किए गए उल्‍लेखनीय कार्यों को सदैव याद किया जाएगा। उनके परिवार और समर्थकों के प्रति मेरी गहरी संवेदनाएं हैं।’
प्रधानमंत्री ने आस्ट्रेलिया ओपन सुपर सीरीज जीतने पर भारतीय बैडमिंटन खिलाड़ी किंदाबी श्रींकात को दी बधाई

प्रधानमंत्री श्री नरेन्द्र मोदी ने आस्ट्रेलिया ओपन सुपर सीरीज जीतने पर भारतीय बैडमिंटन खिलाड़ी किंदाबी श्रींकात को बधाई दी है। प्रधानमंत्री ने अपने संदेश में कहा ‘आस्ट्रेलियाई ओपन में किदांबी श्रींकात की जीत पर हमें गर्व है। मैं उन्हें एक और बेहतरीन जीत के लिए बधाई देता हूं।’
प्रधानमंत्री ने फिल्म अभिनेत्री श्रीदेवी के निधन पर गहरा शोक व्यक्त किया

प्रधानमंत्री श्री नरेंद्र मोदी ने फिल्म अभिनेत्री श्रीदेवी की असामयिक मृत्यु पर गहरा शोक व्यक्त किया है। प्रधानमंत्री ने कहा ‘‘प्रसिद्ध अभिनेत्री श्रीदेवी की असामयिक मृत्यु पर मुझे अत्यंत दुःख हुआ है। वे फिल्म उद्योग उद्योग की जानीमानी हस्ती थीं, जिन्होंने अपने दीर्घकालिक व्यावसायिक जीवन में विविध भूमिकाएं निभाईं और अविस्मरणीय अभिनय किया। मैं दुःख की इस घड़ी में उनके परिवार और प्रशंसकों के प्रति संवेदना व्यक्त करता हूं।’’
प्रधानमंत्री ने जीईएम प्लेटफॉर्म पर अपने उत्पादों को प्रदर्शित करने वाले लोगों की सराहना की

प्रधानमंत्री श्री नरेन्द्र मोदी ने जीईएम प्लेटफॉर्म पर अपने उत्पादों को प्रदर्शित करने के लिए विक्रेताओं की सराहना की है। वित्तीय वर्ष 2022-2023 के लिए 29 नवंबर 2022 तक जीईएम प्लेटफॉर्म का सकल व्यापारिक मूल्य एक लाख करोड़ रुपये के आंकड़े को पार कर गया। केन्द्रीय मंत्री श्री पीयूष गोयल के एक ट्वीट के उत्तर में, प्रधानमंत्री ने ट्वीट किया; “शानदार समाचार! जब भारत के उद्यमशीलता के उत्साह को प्रदर्शित करने और पारदर्शिता को आगे बढ़ाने की बात आती है, तो @GeM_India एक गेम चेंजर है। मैं इस मंच पर अपने उत्पादों को प्रदर्शित करने वाले सभी लोगों की सराहना करता हूं और दूसरों से भी ऐसा करने का आग्रह करता हूं।”
प्रधानमंत्री ने दिल्ली के पुलिस कमिश्नर बी एस बस्सी को बुलाया: राजधानी में बढ़ती अपराध दर पर चिंता व्यक्त की

प्रधानमंत्री श्री नरेन्द्र मोदी ने दिल्ली के पुलिस आयुक्त श्री बी. एस. बस्सी को आज बुलाया तथा राजधानी में बढ़ती अपराध दर पर गहरी चिंता व्यक्त की। प्रधानमंत्री ने पुलिस आयुक्त को उपद्रवों की हाल की घटनाओं की तेजी से जांच करने एवं यह सुनिश्चित करने को कहा कि अपराधियों को दंड मिले। प्रधानमंत्री ने केंद्रीय गृह सचिव श्री एल. सी. गोयल से भी टेलीफोन से बातचीत की। प्रधानमंत्री ने गृह सचिव को बढ़ते अपराधों तथा उपद्रवों पर विशेष ध्यान रखने तथा राजधानी में महिलाओं की रक्षा एवं सुरक्षा सुनिश्चित करने की दिशा में काम करने को कहा।
प्रधानमंत्री ने पाकिस्तान के प्रधानमंत्री नवाज़ शरीफ़ को उनके जन्मदिन पर बधाई दी

प्रधानमंत्री श्री नरेंद्र मोदी ने पाकिस्तान के प्रधानमंत्री श्रीमान नवाज़ शरीफ़ को उनके जन्मदिन पर बधाई दी है। अपने संदेश में उन्‍होंने कहा – “पाकिस्तान के प्रधानमंत्री श्रीमान नवाज़ शरीफ़ को उनके जन्मदिन पर बधाई। मैं उनकी उनके दीर्घ और स्वस्थ जीवन की कामना करता हूँ।“
प्रधानमंत्री की बाली में जी-20 शिखर सम्मेलन से इतर ऑस्ट्रेलिया के प्रधानमंत्री के साथ मुलाकात

प्रधानमंत्री श्री नरेन्द्र मोदी ने आज बाली में जी-20 शिखर सम्मेलन से आस्ट्रेलिया के प्रधानमंत्री महामहिम श्री एंथोनी अल्बानीज से मुलाकात की। दोनों नेताओं ने व्यापक रणनीतिक साझेदारी के तहत दोनों देशों के बीच संबंधों की उत्कृष्ट स्थिति तथा भारत और ऑस्ट्रेलिया के बीच नियमित आधार पर होने वाली उच्चस्तरीय बातचीत पर संतोष व्यक्त किया। दोनों नेताओं ने रक्षा, व्यापार, शिक्षा, स्वच्छ ऊर्जा और दोनों देशों के लोगों के बीच पारस्परिक संबंध सहित विभिन्न क्षेत्रों में सहयोग को प्रगाढ़ करने में हुई प्रगति की समीक्षा की। शिक्षा, विशेषकर उच्च शिक्षा, व्यावसायिक शिक्षा, प्रशिक्षण और क्षमता निर्माण के क्षेत्र में संस्थागत भागीदारी पर विस्तार से चर्चा की गई। दोनों नेताओं ने आपसी हित के क्षेत्रीय एवं वैश्विक मुद्दों पर विचारों का आदान-प्रदान किया। इन मुद्दों में एक स्थिर एवं शांतिपूर्ण हिन्द-प्रशांत क्षेत्र, जलवायु संबंधी मामलों और भारत की जी20 की अध्यक्षता से संबंधित उनका साझा दृष्टिकोण शामिल था। प्रधानमंत्री जल्द से जल्द प्रधानमंत्री अल्बनीज का भारत में स्वागत करने के लिए उत्सुक हैं।
मेक्सिको की विदेश मंत्री ने प्रधानमंत्री से भेंट की

मेक्सिको की विदेश मंत्री सुश्री क्‍लाउडिया रुइज-मैसियू ने आज प्रधानमंत्री श्री नरेन्‍द्र मोदी से भेंट की। सुश्री क्‍लाउडिया भारत के दो दिवसीय द्विपक्षीय दौरे पर यहां आई हैं। इस अवसर पर प्रधानमंत्री ने न्‍यूयॉर्क में सितंबर, 2015 में ‘यूएनजीए’ के मौके पर मेक्सिको के राष्‍ट्रपति नीटो के साथ हुई अपनी बैठक का स्‍मरण किया। प्रधानमंत्री ने ऊर्जा, विनिर्माण, ढांचागत विकास, शहरी और नगर नियोजन, विज्ञान एवं प्रौद्योगिकी, अंतरिक्ष, कृषि, स्वास्थ्य और पारंपरिक दवा समेत अनेक क्षेत्रों में द्विपक्षीय सहयोग को मजबूत करने पर विशेष जोर दिया। मेक्सिको की विदेश मंत्री ने सभी क्षेत्रों में भारत के साथ द्विपक्षीय रिश्‍तों को और मजबूत करने में दिलचस्‍पी दिखाई। उन्‍होंने मेक्सिको के राष्‍ट्रपति की ओर से प्रधानमंत्री को मेक्सिको आने का निमंत्रण दिया।
प्रधानमंत्री ने स्वामी दयानंद सरस्वती जी की जयंती पर उन्हें श्रद्धाजंलि प्रकट की

प्रधानमंत्री श्री नरेन्द्र मोदी ने स्वामी दयानंद सरस्वती जी की जयंती पर उन्हें श्रद्धाजंलि प्रकट की। प्रधानमंत्री ने कहा “स्वामी दयानंद सरस्वती जी की जयंती पर शत-शत नमन। दयानंद सरस्वती जी ने शिक्षा में उल्लेखनीय योगदान दिया। सामाजिक सुधार पर उनके जोर ने उन्हें उनके समय से आगे का व्यक्तित्व बना दिया।”
प्रधानमंत्री ने डीडी फ्री डिश पर राज्यों के अपने दूरदर्शन चैनल होने पर लोगों को बधाई दी

प्रधानमंत्री श्री नरेंद्र मोदी ने प्रथम बार डीडी फ्री डिश पर राज्यों के अपने दूरदर्शन चैनल होने पर लोगों को बधाई दी है। प्रधानमंत्री ने कहा, “यह जानकर अत्यंत प्रसन्नता हुई कि प्रसार भारती ने डीडी फ्री डिश के माध्यम से भारत के 11 और राज्यों में डीडी चैनलों के सैटेलाइट प्रसारण का शुभारंभ किया है। इसमें पूर्वोत्तर राज्यों के लिए भी पांच चैनल शामिल हैं। यह क्षेत्रीय संस्कृतियों को सुदृढ़ बनाने और लोगों की आकांक्षाओं को पूरा करने की दिशा में एक दीर्घकालिक मार्ग प्रशस्त करेगा। छत्तीसगढ़, गोवा, हरियाणा, हिमाचल प्रदेश, झारखंड, मणिपुर, मेघालय, मिजोरम, नागालैंड, त्रिपुरा और उत्तराखंड के लोगों को पहली बार डीडी फ्री डिश पर अपने दूरदर्शन चैनल पाने के लिए बधाई।”
प्रधानमंत्री ने उजबेकिस्तान के राष्ट्रपति को उपहार दिया

प्रधानमंत्री श्री नरेन्द्र मोदी ने आज 13वीं सदी के महान सूफी कवि अमीर खुसरो द्वारा रचित खमस-ए-खुसरो की एक विशेष तौर पर तैयार की गई प्रति राष्ट्रपति इस्लाम कारीमोव को भेंट की। अमीर खुसरो का जन्म उत्तर प्रदेश में हुआ था और उनके पिता उजबेकिस्तान से आए थे। फारसी में लिखी गई और विशिष्ट तौर पर सजाई गई तथा स्वर्ण और विशेष तत्वों सहित अनेक रंगों में चित्रित यह प्रति राष्ट्रीय संग्राहलय, दिल्ली द्वारा पांडुलिपियों के संग्रह का एक हिस्सा है।
भारत को आत्मनिर्भर बनाने में स्टार्ट-अप महत्वपूर्ण भूमिका निभा रहे हैं: प्रधानमंत्री मोदी

प्रधानमंत्री श्री नरेन्द्र मोदी ने कोरोना संकट के दौरान आत्मनिर्भरता की दिशा में भारत के स्टार्टअपके योगदानों की सराहना की। श्री मोदी आज वीडियो कॉन्फ्रेंसिंग के माध्यम से ‘प्रारम्भ: स्टार्टअप इंडिया इंटरनेशनल समिट’को संबोधित कर रहे थे। इस अवसर पर बोलते हुए, प्रधानमंत्री श्री मोदी ने बताया कि 45 प्रतिशत स्टार्टअप श्रेणी 2 और श्रेणी 3 वाले शहरों में स्थित हैं और स्थानीय उत्पादों के ब्रांड एंबेसडर के रूप में काम कर रहे हैं।प्रत्येक राज्य स्थानीय संभावनाओं के अनुरूप स्टार्टअप कोसहयोग एवंप्रोत्साहनदे रहेहैं और देश के 80 प्रतिशत जिले अब स्टार्टअप इंडिया मिशन का हिस्सा हैं।प्रधानमंत्री ने आहार के प्रति लोगों की बढ़ती जागरूकता को देखते हुए खाद्य और कृषि क्षेत्र में नई संभावनाओं की ओर संकेत किया।भारत ने इन क्षेत्रों के विकास पर विशेष ध्यान दिया है और इसलिए एक लाख करोड़ रुपये की आधार पूंजी के साथ एग्री इंफ्रा फंड की स्थापना की गई है।इन नए विकल्पों के साथ, ये स्टार्टअप किसानों के साथ सहयोग कर रहे हैं औरउत्पादों कोबेहतर सुगमताएवं गुणवत्ता के साथ खेत से लेकर टेबल तक पहुंचाने में महत्वपूर्ण भूमिका निभा रहेहैं। प्रधानमंत्री ने कोरोना संकट के दौरान आत्मनिर्भरता की दिशा में स्टार्टअप के योगदानों को रेखांकित किया। स्टार्टअप ने सैनिटाइज़र, पीपीई किट और संबंधित सामग्री कीउपलब्धता सुनिश्चित करने के लिए उनकी आपूर्ति श्रृंखला में एक अहम भूमिका निभाई।उन्होंने किराने का सामान, दवाओं, अग्रिम पंक्ति के कामगारों के परिवहन और ऑनलाइन पठन सामग्री जैसी स्थानीय जरूरतों को पूरा करनेऔर उन्हें लोगों के घरोंतक पहुंचाने में एक व्यापक भूमिका निभाई है।प्रधानमंत्री ने विपरीत परिस्थितियों में अवसर तलाशने और आपदा के दौरान आत्मविश्वास जगाने की स्टार्टअप की भावना की सराहना की।
भारत और कोरिया गणराज्य के बीच दोहरे कर से बचने और आय पर राजकोषीय कर वंचना की रोकथाम के बारे में संशोधित समझौते को कैबिनेट की मंजूरी

केंद्रीय मंत्रिमंडल ने आज यहां प्रधानमंत्री श्री नरेंद्र मोदी की अद्यक्षता में हुई बैठक में भारत और कोरिया गणराज्य के बीच दोहरे कर से बचने और आय पर राजकोषीय कर वंचना की रोकथाम के बारे में संशोधित समझौते को मंजूरी प्रदान की। इस समझौते पर 1985 में हस्ताक्षर किए गए थे। संशोधित समझौता भारत और कोरिया के निवासियों को कर स्थिरता प्रदान करेगा। इससे आपसी आर्थिक सहयोग को बढ़ावा मिलेगा और दोनों देशों के बीच निवेश, प्रौद्योगिकी और सेवाओं का प्रवाह बढ़ाने में मदद मिलेगी। नए समझौते में पूंजी लाभ पर स्रोत आधारित कराधान का प्रावधान होगा। इसमें अन्य बातों के अलावा निकटता के सिद्धांत के आधार पर सम्बद्ध उद्यमों के लाभ में समायोजन की व्यवस्था होगी। समझौते में दोनों देशों के कर प्राधिकारियों के बीच कर वसूली के बारे में सूचना एवं सहायता के कारगर आदान-प्रदान का भी प्रावधान है।
कैबिनेट ने जम्मू एवं कश्मीर नागरिक सेवाएं (विकेंद्रीकरण एवं भर्ती) कानून के संबंध में जम्मू एवं कश्मीर पुनर्गठन (राज्य कानूनों का संयोजन) द्वितीय आदेश, 2020 के निर्गमन को मंज़ूरी दी

प्रधानमंत्री श्री नरेन्द्र मोदी की अध्यक्षता में कैबिनेट ने जम्मू एवं कश्मीर पुनर्गठन कानून, 2019 की धारा 96 के तहत जारी जम्मू एवं कश्मीर (राज्य कानूनों का संयोजन) द्वितीय आदेश, 2020 को पूर्वव्यापी मंज़ूरी दे दी है। इस आदेश से केंद्र शासित प्रदेश जम्मू एवं कश्मीर में जम्मू एवं कश्मीर नागरिक सेवाएं (विकेंद्रीकरण एवं भर्ती) कानून (2010 की कानून संख्या XVI) के तहत सभी तरह की नौकरियों की अधिवास स्थिति की व्यावहारिकता और संशोधित हो गई है। इस आदेश से केंद्र शासित प्रदेश जम्मू एवं कश्मीर में सभी पदों पर नियुक्ति के लिए निर्दिष्ट अधिवास तरीका लागू होगा।